SET ปิดลบ 3 จุด วิตกโควิดระบาดหนักโซนยุโรป หวั่นกระทบการฟื้นตัวศก.
SET ปิดลบ 3 จุด วิตกโควิดระบาดหนักโซนยุโรปกังวลล็อกดาวน์ หวั่นกระทบการฟื้นตัวเศรษฐกิจ ส่วนพรุ่งนี้ตลาดฯมีโอกาสอ่อนตัวลงต่อห่วง Fund Flow ผันผวน พร้อมให้แนวรับ 1,630-1,635 แนวต้าน 1,655-1,660 จุด
23 พ.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยในช่วงบ่ายนี้ปรับตัวลงจากความกังวลการล็อกดาวน์ในยุโรป หลังจากจำนวนผู้ติดเชื้อโควิด-19 เร่งตัวขึ้นอีกครั้ง ส่งผลให้ตลาดหุ้นยุโรปเทรดบ่ายนี้ปรับตัวลงราว 1% เกือบทุกตลาด เนื่องจากขณะนี้ออสเตรีย, เนเธอร์แลนด์ ล็อกดาวน์ไปแล้ว จึงอาจกระทบการฟื้นตัวของเศรษฐกิจ
นอกจากนี้ช่วงบ่ายราคาน้ำมันปรับตัวลง 1 เหรียญสหรัฐ/บาร์เรล หลังจากมีข่าวว่าสหรัฐฯจะระบายน้ำมันในคลังยุทธศาสตร์ออกมา เป็นอีกปัจจัยกดดันตลาด ด้านตลาดหุ้นในภูมิภาคเอเชียวันนี้เคลื่อนไหวทั้งแดนบวก-ลบ โดยยังต้องติดตามสถานการณ์การแพร่ระบาดไวรัสโควิด-19 ทางฝั่งยุโรป ส่วนบ้านเราถือว่าสถานการณ์ดูดีขึ้น
สำหรับแนวโน้มการลงทุนในวันพรุ่งนี้ (24 พ.ย.2564) นายชัยยศ กล่าวว่า ตลาดฯมีโอกาสอ่อนตัวลงจากแรงกดดันการล็อกดาวน์ในยุโรป อาจส่งผลให้ Fund Flow มีความผันผวนได้
ทั้งนี้พร้อมให้แนวรับ 1,630-1,635 จุด ส่วนแนวต้าน 1,655-1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 3,661.95 ล้านบาท ปิดที่ 143.50 บาท ลดลง 3.50 บาท
TRUE มูลค่าการซื้อขาย 3,595.78 ล้านบาท ปิดที่ 4.76 บาท ราคาไม่เปลี่ยนแปลง
ADVANC มูลค่าการซื้อขาย 3,520.37 ล้านบาท ปิดที่ 215.00 บาท เพิ่มขึ้น 6.00 บาท
CPALL มูลค่าการซื้อขาย 2,712.81 ล้านบาท ปิดที่ 63.00 บาท ลดลง 1.25 บาท
BANPU มูลค่าการซื้อขาย 2,261.03 ล้านบาท ปิดที่ 11.10 บาท เพิ่มขึ้น 0.30 บาท